text: Udviklingshæmmede fester med kamel
  22 juni 2016 kl. 11.33
  Arrangementet Den Rene Sans er lidt af en fest for udviklingshæmmede i hele Sydjylland. Her kan man klappe en kamel og møde en "indianer".
  I Ribe kunne legebørn i alle aldre komme til sansedag. Her kunne man både klappe en kamel og møde en indianer, der næsten er ægte. Eller hvis man var modig nok, kunne man tage en lift 21 meter op i luften.
  Arrangementet er især for udviklingshæmmede, men Udviklingscenter Ribe, der står for arrangementet, har inviteret både børnehaver og plejehjem i nærheden.
  - Vi har inviteret børnehaver fordi mange af vores beboere er på et udviklingsstadie som børnehavebørn, så arrangementet appellerer også til børn, fortæller socialpædagog på Udviklingscenter Ribe, Pia Overgaard til TV SYD.
  Formålet med arrangementet er at give de svageste borgere en oplevelse ud over det sædvanlige.
  - Vi synes, der mangler noget for de lidt svagere borgere, så vi har prøvet at lave et arrangement, der både er til de svagere, men også så der er lidt sjov, til dem, der har lidt mere krudt i numsen, siger Pia Overgaard.
  Arrangementet holdes hvert andet år, og i år har arrangørerne også inviteret lokale plejehjem.
  - Det har vi, fordi der er flere der har sagt til os, at det kunne være interessant for dem også, siger Pia Overgaard.
  Arrangementet varer til onsdag eftermiddag.
  Hør hvad Pia Overgaard siger:
  
  